Shanghai World Financial Center

Shanghai World Financial Center (kinesisk: 上海环球金融中心; pinyin: Shànghǎi huánqiú jīnróng zhōngxīn) er en skyskraper i Shanghai i Kina. Det 492 meter høye bygget rommer kontorer og et hotell. Det sto ferdig i 2008. Tårnet, som ligger i Lujiazui i bydistriktet Pudong, er dermed den fjerde høyeste skyskraperen i Kina og den åttende høyeste i verden. I 100. etasje, over det karakteristiske hullet, ligger verdens fjerde høyest beliggende menneskeskapte utsiktspunkt hvor allmennheten har tilgang (474m). Høyest (561m) er det nye nivået i Shanghai Tower, åpnet i 2016. Skyskraperen er tegnet av arkitektfirmaet Kohn Pedersen Fox Associates og East China Architecture and Design Institute og startet bygging i 1997. Under Asia-krisen ble imidlertid byggingen stanset på grunn av den økonomiske situasjonen, og først i februar 2003 fortsatte byggingen. Designet Shanghai World Financial Center har et unikt design. Det store «hullet» øverst i bygningen skal minske luftmotstanden, så bygningen kan motstå det harde været på østkysten av Kina. Men det har også ført til en politisk konflikt. Det var de som mente at det planlagte runde hullet øverst i bygningen symboliserte morgensolen i det japanske flagg, dermed måtte utformingen gjøres om slik at hullet ble rektangulært (og bygningen ble snarlikt en gigantisk flaskeåpner). Se også Liste over skyskrapere Eksterne lenker Offisielt nettsted (en) Shanghai World Financial Center – kategori av bilder, video eller lyd på Commons (en)